“የማይካድራውን የዘር ጭፍጨፋ የፈጸሙ ኃይሎች በምድራዊ ፍትህ ተመጣጣኝ ቅጣት አይገኝላቸውም”-ኡስታዝ አብዱልገፋር ሸሪፍ
ሶሎሞን በየነ አዲስ አበባ:- በማይካድራ የዘር ማጥፋት ጭፍጨፋ ወንጀል የፈጸሙና ያስፈጸሙ ኃይሎች ተይዘው ለፍርድ ቢቀርቡ እንኳን በምድራዊ ፍትህ ተመጣጣኝ ቅጣት እንደማይገኝላቸው ኡስታዝ አብዱልገፋር ሸሪፍ አስታወቁ።ኡስታዝ አብዱልገፋር ሸሪፍ የማይካድራ ጭፍጨፋን አስመልክተው በተለይ ለአዲስ ዘመን ጋዜጣ እንደተናገሩት፤ በማይካድራ የዘር ማጥፋት ጭፍጨፋ ወንጀል የፈጸሙና ያስፈጸሙ ኃይሎች ተይዘው ለፍርድ  ቀርበው ተገቢውን ፍትህ ማግኘት እንደሚገባቸው ጠቁመው፤ ያም ቢሆን ግን እነዚህ ኃይሎች በንፁሃን ዜጎች ላይ የፈፀሙት የጅምላ ጭፍጨፋ በድርጊት አፈጻጸምም ሆነ በተጎዱ ሰዎች ብዛት፣ እስካሁን በኢትዮጵያ ውስጥ ከተፈፀሙ አሰቃቂ ኢ-ሰብአዊ ድርጊቶች ሁሉ በእጅጉ የከፋ አረመኔያዊ ተግባር ነው።ፈጣሪ በሰማይ ቤት ዋጋቸውን ይከፍላቸው ካልሆነ በስተቀር ተይዘው ለፍርድ ቢቀርቡ እንኳን በምድራዊ ፍትህ ተመጣጣኝ ቅጣት አይገኝላቸውም ያሉት ኡስታዝ አብዱልገፋር፣ የእስልምና ሃይማኖት አስተምሮ አላህ! “አንተ ሰላም ነህ፤ ሰላምም ከአንተ ነው” በሚል እንደሚጀምር አስታውቀዋል።በአንድ ፈጣሪ ስር ያሉ ሁሉም ፍጡራን የእርሱን ህግና ስርዓት ተከትለው ተናበውና ተሳስበው በሰላም እንዲኖሩ እምነቱ ያዛል ያሉት ኡስታዝ አብዱልገፋር፤ በመሆኑም አይደለም ክቡር የሆነውን የሰውን ልጅ ቀርቶ አዕዋፍን፣ እንስሳትን፣ ነፍሳትን ወዘተ በምድር ላይ ህይወት ያለውን ሁሉ ያለምንም ምክንያት መንካት፣ ማሰቃየት፣ ማንገላታት፣ መምታት፣ መግደል በእስልምና አስተምሮ የተወገዘ መሆኑን አመልክተዋል።ከዚህ አንጻር በማይካድራ ከተማ የተፈጸመው የዘር ማጥፋት ጭፍጨፋ ወንጀል ጠንካራ እምነት እና ፈጣሪያቸውን ይፈራሉ ከሚባሉት ኢትዮጵያዊያን ቀርቶ ከኢ-አማንያን የማይጠበቅ አረመኔያዊ ተግባር መሆኑን ኡስታዝ አብዱልገፋር ገልጸው፤ በማይካድራ የተፈጸመው ጥቃት “ክስተቱ እጅግ አስደንጋጭ ይሆናል ተብሎ የማይገመትና በሰው ዘር ላይ የተፈጸመ አረመኔያዊ ድርጊት ነው” ብለዋል። “አይደለም በጅምላ ሰዎችን መግደል ቀርቶ የአንድን ሰው ህይወት በምንም አይነት ምክንያት ተነሳስቶ ማጥፋት በአላህ ዘንድ ዓለም ከተፈጠረች ጀምሮ ከዚህ በፊት የሞቱትን፣ በህይወት ያሉትንና ለወደፊትም የሚፈጠሩትን የሰው ልጆች ሁሉ እንዳጠፋ ተደርጎ የሚቆጠር ነው” ያሉት ኡስታዝ አብዱልገፋር፤ “ጭፍጨፋው ዘርንና ማንነትን መሰረት ያደረገ፤ በገመድ በማነቅ፣በስለት በመውጋትና በሌሎች መሰል አሰቃቂ መንገዶች መፈጸሙ ባለፉት አመታት አገሪቱ የተገነባችበትን የጥላቻና የቂምበቀል ፖለቲካ ፍንትው አድርጎ የሚያሳይ እንደሆነ አመልክተዋል። ድርጊቱ ከሞራልም፣ ከሰብአዊነትም፣ ከምድራዊም ሆነ ከሰማያዊ ህግ አንጻር የተወገዘ ነው ያሉት ኡስታዝ አብዱልገፋር፤ ይህንን አረመኔያዊ ድርጊት በንጹሃን ላይ የፈጸሙ ኃይሎች ከምስረታቸው ጀምሮ ውስጣቸው በክፋት የተጠነሰሰ፣ ሃይማኖት የሌላቸው፣ ሰብዓዊነት የማይሰማቸው፣ በጥላቻ፣ በቂም፣ በምቀኝነት፣ በክፋት መንፈስ የሰከሩ መሆናቸውን ጠቁመዋል። በንጹሃን ዜጎች ላይ ይህን አሰቃቂ ድርጊት የፈጸሙ ኃይሎች ተይዘው ለፍርድ ቀርበው ተገቢውን ፍትህ ማግኘት እንደሚገባቸው ቢያምኑም፤ እነዚህን ኃይሎች ዓላህ በሰማይ ቤት ዋጋቸውን ይከፍላቸው ካልሆነ በስተቀር ተይዘው ለፍርድ ቢቀርቡ እንኳን በምድራዊ ፍትህ ተመጣጣኝ ቅጣት እንደማይገኝላቸው ገልጸዋል። የድርጊቱ መንስኤ ባለፉት ዓመታት እንደዋዛ የተረጩ የጥላቻና የቂም በቀል አስተምሮዎች፣ የትምህርት ፖሊሲው፣ ወጣቱ በስነ ምግባር አለመቀረጹ የመሳሰሉት ዋና ዋናዎቹ እንደሆኑ ጠቅሰው፤ ይህን አሰቃቂ ወንጀል የፈጸሙ ኃይሎችን አድኖ ህግ ፊት የማቅረብ ሂደቱ እንደተጠበቀ ሆኖ ጥፋቱ እንዳይደገም የአገሪቱ አንድነትና የህዝብ ደህንነት ያገባኛል የሚል ማንኛውም የማህበረሰብ ክፍል በችግሩ መንስኤና መፍትሄው ላይ ፍርጥርጡን አውጥቶ ተወያይቶ ዘላቂ መፍትሄ ማስቀመጥ፣ የትምህርት ፖሊሲውን መፈተሽ፣ ወጣቱን በስነ ምግባር ማስተማርና ማረቅ፣ ህብረተሰቡን ከቂምና ከጥላቻ ፖለቲካ አላቆ በአዲስ መልክ መገንባት እንደሚያስፈልግ አመልክተዋል።አዲስ ዘመን ታህሳስ 3/213 